  Виталий Пронин Кылем шутэтскон нуналъёсы Удмуртиысь 17 муниципал кылдытэтъёсын ортчиз «Удмуртиысь кругосветка» фестиваль. Отчы пыриськиз ог 19 сюрс адями. Ужрад ортчиз Россиысь пыдын ветлон нуналэз пусъён улсын. Киямы сётӥзы картаос.Тужгес трос, 10 сюрс пала мурт, люкаськиз Иже. Сюрес вылэ потон азьын Киров паркын вань мылкыды карисьёс сӥль быгытъёссэс посӥзы калыккуспо классъем спортъя мастерен, Олимпийской шудонъёсы пыриськем муртлэн, «Мынам Удмуртие» телеканалысь журналистэн Марина Азябинаен валче. Фестивалез усьтыса, пусъемын вал ГТО-лэсь куронъёссэ зарни знаклы быдэстэмъёс. Ӵуж, вож, горд буёлъёсын ворекъясь сӥзьыл нюлэсэтӥ юмшаны потӥзы быдэс классъёсын, семьяосын. Ваньмызлы киязы сётӥзы картаос. Адямиослы ӵектэмын вал 2 но ӝыны, 5, 10, 15, 20, яке тужгес кузьзэ 30 иськемъёсыз пыдын ортчыны. Велик вылын ворттылӥсьёс бырйизы 15, 20 яке 30 иськемез. Маршрутъёсты ортчем сяна, ӵектэмын вал туризмъя ГТО-лэсь куронъёссэ быдэстыны. Татын кужымзэс эскероно кариськиз ог 200 адями. Фестивале пыриськемъёс пӧлысь тужгес покчиез пыдын ветлӥсь луиз Якшур-Бӧдьяысь 2 ареслэсь пичи Андрей Агеев. Арлыдоез - Якшур-Бӧдьяысь ик 84 аресъем Александр Каракулов. Кузь сюресэз ортчем бере туж ческыт кошкиз инкуазьын пӧзьтэм ӝук. Фестиваль сярысь тодэ вайылон понна киосамы кылизы вымпел но сертификат. Ангелина Снигирёва  